**Fenntarthatóság – itt lehet egy hármas tagolás (ESG – Környezet, Társadalom, Vállalatirányítás)**

**1. Környezet:**

**Napelemrendszerek**

Vállalatunk központi telephelyének napelemes kiserőművét 2025-ben korszerűsítettük, a teljes tetőfelület kihasználásával maximalizáltuk az elérhető kapacitást, így a teljesítmény 178 kW-ról 494 kW-ra nőtt. Kettes számú telephelyünkön egy új, 100 kW-os rendszer épült ki, igazodva a nappali időszak fogyasztásához.

**Földhő és napenergia**

2015 óta mindkét győri telephelyünk fűtése és hűtése fosszilis energiahordozók nélkül működik. A szükséges energiát talajszondás hőszivattyúk biztosítják. A használati melegvíz ellátás kettes számú telephelyünkön napkollektorokkal történik.

**Elektromos járművek**

Flottánkban évről évre növekszik az elektromos személyautók száma. Emellett egy korábbi dízel horgos konténerszállító teherautót is teljesen elektromos meghajtásúvá alakítottunk.

**Elektromos munkagépek**

2025-ben anyagmozgató és rakodógépeink 61%-a már elektromos meghajtású. Gépparkunkon belül ez az arány folyamatosan nő, ezzel jelentős mértékben csökkentjük az üvegházhatású gázok kibocsátását.

**Zöld energia vásárlás**

A működésünkhöz szükséges energiát teljes mértékben megújuló vagy nagy hatásfokú kapcsolt energiatermelésből származó energiával fedezzük. 2025-ben 3 500 MWh mennyiségű zöld energiát vásároltunk.

**Méhcsaládok a fenntarthatóság szolgálatában**

2022-ben aktívan bekapcsolódtunk a biológiai sokféleség megőrzésébe. Ennek részeként három méhcsalád telepítését támogattuk egy szakképzett méhész állományában. Egyetlen méhcsalád hozzávetőleg 50 000 méhből áll – ezek az apró beporzók kulcsszerepet játszanak az ökoszisztéma fenntartásában és a biológiai sokféleség védelmében. A méhek által megtermelt méz nem csupán a természet értékes ajándéka: lehetőséget ad arra is, hogy e fenntarthatósági törekvésünket kézzel fogható formában is megosszuk munkatársainkkal és partnereinkkel.

**Karbonlábnyom-elemzés**

A KÖVET Egyesület szakmai támogatásával elkészült a BÜCHL Hungaria három évet felölelő (2019–2021 közötti) karbonlábnyom-felmérése. A vizsgálat megmutatja, mekkora mennyiségű üvegházhatású gázt (főként CO₂-t) bocsátunk ki tevékenységeink során – közvetlenül és közvetve. A három év adatai alapján kibocsátásaink fő forrásai:

• telephelyi energiafelhasználás

• logisztikai műveletek

• anyagfelhasználás

A Bilan Carbone® módszertan segítségével pontos képet kaptunk arról, mely területeken van lehetőség csökkentésre – ezzel is támogatva fenntarthatósági céljaink megvalósítását.

**Partnerség a fenntarthatóságért - KÖVET Egyesület**

A BÜCHL Hungaria Kft. 2003 óta tagja a KÖVET Egyesületnek, amely 1995 óta dolgozik a megelőző környezetvédelem és a fenntartható vállalati működés elterjesztéséért. Az egyesület célja olyan módszerek kidolgozása és népszerűsítése, amelyek egyszerre szolgálják a környezeti, társadalmi és gazdasági érdekeket. Közös munkánk keretében rendszeresen részt veszünk a Győri Zöld Expón, támogatjuk az EMAS kerekasztal rendezvényeket, és több alkalommal nyertünk díjat a „Ablakon Bedobott Pénz” programban.

**2. Társadalmi szerepvállalás**

A BÜCHL HUNGARIA Kft. elkötelezett a közösség és a jövő generációk támogatása mellett – legyen szó oktatásról, sportról vagy közösségi eseményekről. Vállalatunk immár 10 éve töretlenül örömmel támogatja a győri Generációk Háza által szervezett Raklapos Építőtábort.

**Oktatási kooperációk**

Fontos számunkra a szakmai utánpótlás és a tudásmegosztás. Együttműködünk a győri Széchenyi István Egyetemmel, valamint a MOBILIS Interaktív Kiállítási Központtal, ahol tudományos és oktatási projekteket támogatunk, valamint ösztöndíjjal segítjük a diákokat. Az Audi Hungaria Iskolaközpont tanulóit minden évben egy projektnap keretében fogadjuk vállalatunknál. A program célja, hogy a gyerekek testközelből ismerkedhessenek meg a modern hulladékgazdálkodási folyamatokkal, valamint betekintést nyerjenek egy fenntarthatóan működő ipari vállalat mindennapjaiba.

**Sportszponzoráció**

A BÜCHL-nél hisszük, hogy a sport támogatása nem csupán szponzoráció – hanem befektetés a jövőbe, a közösségbe és az értékteremtésbe. A kézilabda, a jégkorong, a kosárlabda dinamizmusa és csapatszelleme tökéletesen tükrözi vállalatunk értékeit. Büszkék vagyunk rá, hogy a Győri ETO HC, a Győri ETO UNI FKC és a Győri Kosárlabda Club támogatói lehetünk. A kezdetektől fogva ott vagyunk Lipovics Patrik ifjú autóversenyző sikerei mögött is, mert hiszünk benne, hogy az elkötelezettség és a folyamatos fejlődés a motorsportban és az üzleti életben egyaránt kulcsfontosságú.

**Tömegsport támogatása**

2000 óta minden évben több százan állnak rajthoz a BÜCHL Hungaria Kft. főtámogatásával megvalósuló BÜCHL Éjszakai Futóversenyen, köztük nagy büszkeségünkre munkatársaink is, akik egyéniben és váltóban is bizonyítanak. Akik nem húztak futócipőt, önkéntesként segítetik a szervezők munkáját.

**Közösségépítés élményekkel**

Az erős csapat alapja a közös élmény. Év közben rendszeresen szervezünk munkatársi programokat – többek között horgászversenyt, gyereknapot, közös kirándulást, retro szendvics napot és karácsonyi sütizést – melyek nemcsak kikapcsolódást, hanem valódi közösségi élményt is nyújtanak.

**3. Vállalatirányítás**

**DUIHK-tagság – Aktív kapcsolat a német gazdasággal**

A BÜCHL Hungaria Kft. elkötelezett a nemzetközi szakmai együttműködések és a felelős vállalati működés mellett. Ennek részeként hosszú évek óta tagjai vagyunk a Német–Magyar Ipari és Kereskedelmi Kamarának (DUIHK). A DUIHK-tagság számunkra:

• aktív kapcsolatot jelent a német gazdasági szereplőkkel,

• lehetőséget kínál a szakmai fejlődésre, tapasztalatcserére,

• és támogatja cégünk célját, hogy a környezetvédelmi szolgáltatások területén is magas német színvonalat képviseljünk Magyarországon.

A kamara rendezvényein való részvétel, valamint a közös fenntarthatósági és innovációs kezdeményezések hozzájárulnak ahhoz, hogy tovább erősítsük szakmai hitelességünket és piaci jelenlétünket – mind regionálisan, mind országos szinten is.